Diari Oficial de la Generalitat Valenciana


Sumari del DOGV 5794, del 27-06-2008 (2008/7992)

ORDE de 20 de juny de 2008, de la Conselleria d'Educació, per la qual es convoquen ajudes al transport universitari a la Comunitat Valenciana per al curs 2008-2009.
--------------------------------------------------------------------------------------------------------------------------------------------------------------------

### Dades del document

Número de DOGV
:   5794

Data del DOGV
:   27-06-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/7992


Data del document
:   20-06-2008

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * universitat
    * ajuda pública
    * cooperativa de consum
    * assignació per estudis
    * suport econòmic
    * administració local
    * estudiant
    * associació
    * transport escolar
    * empresa de transport

ORDE de 20 de juny de 2008, de la Conselleria d'Educació, per la qual es convoquen ajudes al transport universitari a la Comunitat Valenciana per al curs 2008-2009. [2008/7992]
La Generalitat, des de l'any 1994, ha dut a terme actuacions en matèria de transport per a estudiants universitaris residents en poblacions de la Comunitat Valenciana allunyades dels centres universitaris, a fi de limitar l'impacte d'este tipus de despeses en les economies familiars i de garantir una verdadera igualtat d'accés als ensenyaments universitaris amb independència del lloc de residència.
Esta iniciativa de la Generalitat obté resposta tant dels mateixos estudiants, agrupats en associacions, com d'empreses de transport i d'ajuntaments, la qual cosa ha permés posar en marxa un conjunt de servicis de transport universitari que beneficien universitaris de prop de 200 municipis de la Comunitat Valenciana.
Atés que estes ajudes faciliten l'accés a la universitat als alumnes que residixen en poblacions diferents de les dels centres universitaris, queden excloses de l'aplicació del principi d'incompatibilitat amb el Mercat Comú formulat en l'article 87 del tractat, i no és obligatòria per la mateixa naturalesa dels beneficiaris a qui van destinades la notificació a la Comissió Europea.
Per tot això, de conformitat amb el Decret Legislatiu de 26 de juny de 1991, del Govern Valencià, pel qual s'aprova el Text Refós de la Llei d'Hisenda Pública de la Generalitat Valenciana, i amb la normativa bàsica de la Llei 38/2003, General de Subvencions, així com el seu Reglament, i fent ús de les atribucions que em conferix l'article 28.e) de la Llei 5/1983, de 30 de desembre, del Consell,
ORDENE
Primer
Convocar ajudes econòmiques per al finançament de servicis de transport universitari en l'àmbit de la Comunitat Valenciana, per al curs acadèmic 2008-2009.
Segon
Esta convocatòria tindrà caràcter plurianual d'acord amb la disposició addicional tercera de la Llei 10/98, de 28 de desembre, de Mesures Fiscals, de Gestió Administrativa i Financera i d'Organització de la Generalitat.
L'import global màxim de les ajudes a concedir no podrà excedir els 800.000 euros i el pagament s'efectuarà en dos fases:
La primera fase, corresponent al primer trimestre del curs 2008-2009, es finançarà a càrrec de l'aplicació pressupostària 09.03.01 del programa 422.60 «Universitat i Formació Superior», línia de subvenció T1314000 de l'exercici pressupostari 2008, per un import de 164.691,58 euros.
El finançament de la segona fase, corresponent al primer semestre de l'any 2009, per un import de 635.308,42 euros, estarà condicionada a l'existència de consignació pressupostària suficient i adequada en l'exercici 2009.
Tercer
S'aproven les bases que han de regir la concessió d'ajudes a les quals es referix la present orde i que s'inclouen com a annex I.
DISPOSICIONS FINALS
Primera
Es faculta el director general d'Universitat i Estudis Superiors, de conformitat amb el Decret 118/2007, de 27 de juliol, del Consell, pel qual s'aprova el Reglament Orgànic i Funcional de la conselleria d'Educació, perquè dicte les resolucions complementàries necessàries per a dur a terme el que disposa esta orde i es delega en ell l'atribució d'atorgar les subvencions a què es referix esta convocatòria.
Segona
La present orde produirà efectes el mateix dia que es publique en el Diari Oficial de la Comunitat Valenciana.
Tercera
De conformitat amb els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i 10, 14, 44 i 46 de la Llei reguladora de la Jurisdicció Contenciosa Administrativa, contra la present orde, que posa fi a la via administrativa, es podrà interposar recurs potestatiu de reposició, llevat que el recurrent siga un ajuntament, o plantejar directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició s'haurà d'interposar davant del conseller d'Educació en el termini d'un mes des de l'endemà de la publicació.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos des de l'endemà de la publicació.
L'administració local només podrà interposar el recurs contenciós administratiu davant de l'òrgan i en el termini indicats, sense perjuí de formular el requeriment previ a què fa referència l'article 44 de la Llei Reguladora de la Jurisdicció Contenciosa Administrativa.
València, 20 de juny de 2008
El conseller d'Educació,
ALEJANDRO FONT DE MORA TURÓN
ANNEX I
Bases per a la concessió d'ajudes econòmiques per al finançament de servicis de transport universitari
1. Finalitat
La finalitat d'estes ajudes és facilitar l'accés a la universitat als alumnes universitaris que residisquen en poblacions diferents dels centres universitaris on cursen els seus estudis, quan concórreguen els requisits establits en les presents bases.
2. Beneficiaris
Podran sol·licitar estes ajudes els ajuntaments, les associacions d'estudiants universitaris, les cooperatives de consumidors i usuaris que tinguen com a objecte el transport universitari i subsidiàriament, per a aquelles rutes on no concórrega algun d'estos, les empreses de transport públic regular permanent d'ús general.
3. Requisits
a) La distància entre el centre universitari i la població o les poblacions des de la qual es preste el servici no serà inferior a 20 km ni superior a 90 km.
b) El temps de duració del trajecte no serà superior a 90 minuts.
c) El servici haurà de prestar-se en períodes lectius del curs acadèmic 2008-2009 i els horaris hauran d'ajustar-se als de la jornada lectiva.
d) El punt de destinació i el d'origen del retorn serà el corresponent campus universitari.
e) La prestació del servici es realitzarà a risc i ventura de l'empresa que haja de realitzar el transport, i sempre complint allò que disposa la normativa reguladora de l'activitat del transport.
f) En el supòsit d'empreses de transport públic regular permanent d'ús general, estes hauran d'aplicar un descompte als estudiants universitaris que en cap cas podrà ser inferior al 25% de la tarifa oficial aprovada per la conselleria d'Infraestructures i Transport per a l'any 2008.
4. Sol·licituds
Les sol·licituds, adreçades al conseller d'Educació, han de formalitzar-se segons el model que figura com a annex II de la present orde.
La presentació de la sol·licitud implicarà l'autorització per l'interessat a la conselleria d'Educació per a comprovar, per mitjans telemàtics, que està al corrent de les obligacions amb l'Agència Estatal d'Administració Tributària, amb la Hisenda de la Generalitat i amb la Tresoreria General de la Seguretat Social.
No obstant això, el consentiment podrà ser denegat expressament pels sol·licitants, i en este cas hauran d'aportar les corresponents certificacions que acrediten que estan al corrent de les obligacions amb l'Agència Estatal d'Administració Tributària, amb la Hisenda de la Generalitat i amb la Tresoreria General de la Seguretat Social.
5. Termini de presentació
El termini de presentació de sol·licituds serà d'un mes des de l'endemà de la publicació d'esta orde en el Diari Oficial de la Comunitat Valenciana.
6. Lloc de presentació
Les sol·licituds es presentaran en el Registre General de la conselleria d'Educació o en qualssevol dels llocs i pels procediments a què fa referència l'article 38 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999.
7. Documentació complementària de la sol·licitud
La sol·licitud haurà d'anar acompanyada, si és el cas, dels documents originals o fotocòpies compulsades següents:
a) DNI del firmant de la sol·licitud.
b) NIF i estatuts o documentació acreditativa de la constitució de l'entitat sol·licitant.
c) En cas que el firmant de la sol·licitud actue en nom i representació d'una altra persona física o jurídica, acreditarà esta representació per qualsevol de les formes establides en l'article 32.3 de la Llei de Règim Jurídic de les Administracions Públiques i Procediment Administratiu Comú.
d) Declaració jurada o promesa de no haver sol·licitat o obtingut cap altra ajuda o subvenció per a la mateixa finalitat, o bé, si és el cas, de les que haja sol·licitat o obtingut, amb indicació de l'entitat concedent i de la quantia.
e) Memòria tipus on es mostre el cost, la viabilitat i idoneïtat de l'activitat per a la qual se sol·licita l'ajuda, ajustada al model que figura com a annex III.
f) Descripció detallada de rutes, ajustada al model que figura com a annex IV.
g) Descripció d'eixides i tornades per ruta, ajustada al model que figura com a annex V.
h) Instància de manteniment de tercers, ajustada al model que figura com a annex VI.
i) En cas de ser una associació, municipi o cooperativa de consumidors i usuaris l'objecte de la qual siga el transport universitari, hauran de presentar d'acord amb el Reial Decret 1211/1990, de 28 de setembre, pel qual s'aprova el Reglament de la Llei d'Ordenació dels Transports Terrestres, la documentació següent:
- Precontracte o contracte amb una empresa de transport públic regular permanent d'ús especial.
- Autorització administrativa especial a favor de l'empresa, necessària per a la realització de transport públic regular permanent d'ús especial, lliurada pels servicis territorials de la Direcció General de Transports i Logística, que cobrirà la totalitat del recorregut. En cas de no disposar d'esta en el moment de sol·licitar l'ajuda, haurà d'adjuntar el document que acredite haver-la sol·licitada, i en tot cas haurà de presentar-la amb anterioritat a la concessió de la subvenció.
j) En cas de ser una associació d'estudiants universitaris o cooperativa de consumidors i d'usuaris l'objecte de la qual siga el transport universitari, serà necessari presentar còpia del llibre de registre de socis i certificat del president de l'associació o cooperativa en què faça constar el nombre de socis, amb el nom, cognoms i DNI, que efectivament utilitzen diàriament el servici de transport universitari.
k) En el cas d'empreses de transport públic regular permanent d'ús general, caldrà aportar:
- La concessió administrativa per a la prestació del servici.
- El quadre de tarifes aprovat per la conselleria d'Infraestructures i Transport per a l'any 2008.
- El quadre de tarifes a aplicar als estudiants universitaris.
8. Òrgan d'instrucció del procediment i proposta de resolució
L'òrgan instructor del procediment serà l'Àrea d'Ordenació Acadèmica Superior, el qual realitzarà d'ofici totes les actuacions que considere necessàries per a la determinació, coneixement i comprovació de les dades en virtut de les quals s'haja de dictar la resolució.
L'examen i la valoració dels expedients presentats i la consegüent proposta de concessió i denegació de les ajudes correspondrà a una comissió d'avaluació composta per:
- President: la cap de l'Àrea d'Ordenació Acadèmica Superior, o persona en qui delegue.
- Secretari: un funcionari designat pel director general d'Universitat i Estudis Superiors, el qual actuarà amb veu i sense vot.
- Un membre designat per la Federació Valenciana de Municipis i Províncies.
- Un membre designat per cada una de les universitats de la Comunitat Valenciana.
- Un funcionari designat pel director general de Transports i Logística, de la conselleria d'Infraestructures i Transport.
La Comissió ajustarà el seu funcionament al que establix l'article 22 i següents de la Llei 30/92, de 26 de novembre, de Règim Jurídic de les Administracions Públiques i Procediment Administratiu Comú.
9. Criteris de concessió
Les ajudes es concediran a aquelles sol·licituds que reunisquen els requisits indicats en la base 3 i la quantia de l'ajuda serà determinada d'acord amb el barem següent:
a) La distància entre la població o les poblacions des de la qual es preste el servici i el centre universitari. Queden excloses les distàncies inferiors a 20 quilòmetres, o superiors a 90 quilòmetres.
Funcions que determinen el paràmetre de ponderació distància del trajecte:
- Si la distància de l'origen a la destinació es troba dins de l'interval quilomètric 20-24 km, s'aplica la ponderació nombre de km - 15 = punts assignats.
- Si la distància de l'origen a la destinació es troba dins de l'interval quilomètric 25-85 km, s'aplica la ponderació nombre de km multiplicat per 0,20 més 5 = punts assignats.
- Si la distància de l'origen a la destinació és superior a 85 km, s'aplica la ponderació 22 punts.
b) El temps de trajecte. Queden exclosos els trajectes superiors a 90 minuts.
c) El nombre d'estudiants als quals es proporcionarà el servici, computat sobre el cens universitari disponible en els següents percentatges:
- El 30% en aquells municipis que hi haja mitjà de transport per ferrocarril de rodalia.
- El 30% als municipis el temps de trajecte dels quals fins al centre universitari siga entre 80 i 90 minuts.
- El 55% en la resta dels casos.
Els esmentats percentatges no seran aplicables en el cas d'associacions, cooperatives i ens locals que acrediten degudament el nombre d'associats que utilitzen el transport universitari i, en este cas, s'aplicarà el nombre d'alumnes efectivament transportats.
10. Quantia màxima
L'import de les subvencions atorgades per esta convocatòria en cap cas podrà ser de tal quantia que, aïlladament o en concurrència amb subvencions i ajudes d'altres administracions públiques, o d'altres ens públics o privats, supere el cost de l'activitat que ha de desenrotllar el beneficiari.
11. Resolució
Una vegada avaluades les sol·licituds per la Comissió d'Avaluació, haurà d'emetre informe en què es concrete el resultat de l'avaluació efectuada.
L'òrgan instructor, a la vista de l'expedient i de l'informe de l'òrgan col·legiat, formularà la proposta de resolució i l'elevarà al director general d'Universitat i Estudis Superiors que per delegació del conseller acordarà, fins al límit de crèdit existent en la línia pressupostària, la concessió de l'ajuda i la quantia, o si és procedent la denegarà.
El termini per a dictar una resolució serà de tres mesos des de la data de publicació de la present convocatòria. En cas que l'òrgan competent no dicte una resolució durant este temps, es podrà considerar desestimada la sol·licitud per silenci administratiu sense perjuí de l'obligació de resoldre conforme a l'article 43.4 de la Llei 30/92, de 26 de novembre, de Règim Jurídic de les Administracions Públiques i Procediment Administratiu Comú.
La resolució es publicarà al Diari Oficial de la Comunitat Valenciana i també al tauler d'anuncis de la conselleria d'Educació i de les direccions territorials d'Alacant, Castelló i València. La publicació substituirà la notificació individual i tindrà els mateixos efectes, d'acord amb el que disposa l'article 59.6 de la Llei 30/92, de 26 de novembre, de Règim Jurídic de les Administracions Públiques i Procediment Administratiu Comú.
12. Obligacions dels beneficiaris
Els beneficiaris de la subvenció tenen les obligacions següents:
a) Realitzar l'activitat que fonamente la concessió de l'ajuda, en els termes establits en la convocatòria i compromesos en la sol·licitud.
b) Les empreses de transport hauran d'exposar clarament en tots els autobusos de les línies subvencionades i en tots els centres de venda de bitllets, la tarifa per als estudiants universitaris, i faran constar que està subvencionada per la conselleria d'Educació.
c) Comunicar a la conselleria d'Educació l'obtenció d'altres subvencions o ajudes concedides per a la mateixa finalitat.
d) Les altres a què fa referència l'article 47 del Text refós de la Llei d'Hisenda Pública de la Generalitat Valenciana i l'article 14 de la Llei 38/2003, de 17 de novembre, General de Subvencions.
13. Justificació i pagament
El pagament de l'ajuda s'efectuarà en dos fases:
a) La primera fase, en finalitzar el primer trimestre del curs acadèmic 2008-2009, una vegada que el beneficiari haja justificat suficientment que ha realitzat l'activitat subvencionada, presentant la documentació que més avall s'indica, relativa al dit període de temps.
b) La segona fase, en finalitzar el curs acadèmic 2008-2009, una vegada justificada la realització de l'activitat, presentant la documentació justificativa que més avall s'indica, relativa al primer semestre de l'any 2009.
La justificació s'efectuarà abans del 26 de novembre de l'any 2008 per a la primera fase i abans del 14 de juliol de l'any 2009 per a la segona fase, presentant davant de la Direcció General d'Universitat i Estudis Superiors la següent documentació original o fotocòpia compulsada, segons corresponga:
1. Memòria explicativa subscrita pel representant legal de l'entitat beneficiària de les activitats realitzades on es declare el grau de compliment de l'activitat subvencionada i expresse que ha quedat complida l'activitat que ha motivat la concessió de la subvenció, amb expressió detallada de les dades sobre el servici prestat (rutes, alumnes transportats, descomptes realitzats, punts d'anada i de tornada, etc.). Quan les activitats hagen sigut finançades, a més de la subvenció, amb fons propis o altres subvencions o recursos haurà d'acreditar-se l'import, la procedència i l'aplicació d'estos fons.
2. En cas que el beneficiari siga un municipi, una associació d'estudiants universitaris o una cooperativa d'usuaris i de consumidors l'objecte de la qual siga el transport universitari, hauran d'aportar, a més, les factures lliurades per l'empresa contractista (no caldrà acreditar que d'estes han sigut efectivament pagades amb anterioritat a la finalització del termini de presentació de la justificació), així com el contracte firmat amb l'empresa.
3. En cas que el beneficiari siga una empresa de transport públic regular permanent d'ús general, hauran d'aportar un informe de la delegació d'alumnes corresponent a la universitat de destinació, en què es faça constar el compliment efectiu de l'activitat subvencionada. Presentarà també memòria justificativa del cost de la realització de l'actuació subvencionada, amb el desglossament de cada una de les despeses contretes i els ingressos obtinguts, subscrita pel responsable de l'àrea econòmica de l'empresa, amb el vistiplau del representant legal.
4. En cas que el beneficiari haja presentat denegació expressa sobre consentiment perquè la conselleria obtinga directament els corresponents certificats telemàtics, haurà de presentar els corresponents certificats que acrediten que es troba al corrent en el compliment de les seues obligacions tributàries i amb la Seguretat Social, abans de dictar-se la proposta de resolució.
La no-presentació de la documentació més amunt indicada en el termini establit suposarà la pèrdua del dret a percebre la totalitat de la subvenció.
14. Facultats de l'administració
Corresponen al director general d'Universitat i Estudis Superiors les facultats següents:
a) Apreciar si l'activitat per a la qual se sol·licita l'ajuda és congruent amb la finalitat d'esta convocatòria, i si el beneficiari, la sol·licitud i la documentació exigida complixen els requisits que establixen estes bases.
b) Acordar la reducció de l'import total de l'ajuda, segons el cost real de l'activitat i de les altres ajudes o subvencions que s'hagen concedit al beneficiari per la mateixa activitat.
c) Deixar sense efecte l'ajuda concedida si el beneficiari no complix qualsevol de les obligacions que li imposen estes bases, amb audiència prèvia a l'interessat. Correspon al director general dictar la resolució motivada corresponent.
d) Modificar la resolució de concessió de l'ajuda, inclús la quantia, per alteració de les condicions tingudes en compte per a la concessió.
e) Comprovar el compliment de la finalitat per la qual es concedix la subvenció i l'aplicació dels fons rebuts.
f) Qualsevol altra que li atorgue la legislació vigent.